*****

ΚΑΝΟΝΙΣΜΟΣ (ΕΟΚ) αριθ. 3207/85 ΤΗΣ ΕΠΙΤΡΟΠΗΣ

της 15ης Νοεμβρίου 1985

που τροποποιεί τον κανονισμό (ΕΟΚ) αριθ. 2273/85 περί χορηγήσεως ενισχύσεως για τη χρησιμοποίηση κατά την οινοποίηση συμπυκνωμένων γλευκών σταφυλής και συμπυκνωμένων ανακαθαρισθέντων γλευκών σταφυλής για την αμπελουργική περίοδο 1985/86

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 337/79 του Συμβουλίου της 5ης Φεβρουαρίου 1979 περί κοινής οργανώσεως της αμπελοοινικής αγοράς (1), όπως τροποποιήθηκε τελευταία από τον κανονισμό (ΕΟΚ) αριθ. 798/85 (2), και ιδίως το άρθρο 14 παράγραφος 4,

Εκτιμώντας:

ότι οι ορισμοί των συμπυκνωμένων γλευκών σταφυλής και των ανακαθαρισθέντων συμπυκνωμένων γλευκών σταφυλής που εμφαίνονται στα σημεία 5 και 5α του παραρτήματος ΙΙ του κανονισμού (ΕΟΚ) αριθ. 337/79 επιβάλλουν για τα προϊόντα αυτά τον καθορισμό του δείκτη διάθλασης σύμφωνα με τη μέθοδο που προβλέπεται στο παράρτημα ΙΙΙ του κανονισμού (ΕΟΚ) αριθ. 516/77 του Συμβουλίου της 14ης Μαρτίου 1977 περί κοινής οργανώσεως των αγορών στον τομέα των μεταποιημένων προϊόντων με βάση τα οπωροκηπευτικά (3), όπως τροποποιήθηκε τελευταία από τον κανονισμό (ΕΟΚ) αριθ. 746/85 (4)· ότι η γνώση αυτού του δείκτη επιτρέπει να εκτιμηθεί με ακρίβεια και με απλό τρόπο η περιεκτικότητα σε σάκχαρα και στη συνέχεια ο δυναμικός ογκομετρικός αλκοολικός τίτλος των εν λόγω προϊόντων· ότι φαίνεται, συνεπώς, σκόπιμο να συμπληρωθεί ο κανονισμός (ΕΟΚ) αριθ. 2273/85 της Επιτροπής (5) προσδιορίζοντας ότι ο δυναμικός ογκομετρικός αλκοολικός τίτλος των συμπυκνωμένων γλευκών σταφυλής και των ανακαθαρισθέντων συμπυκνωμένων γλευκών σταφυλής, του οποίου η γνώση είναι αναγκαία για τον υπολογισμό των ενισχύσεων, καθορίζεται βάσει του δείκτη διάθλασης· ότι, ενόψη της έγκρισης των κοινοτικών διατάξεων σχετικά με πίνακα αντιστοιχίας μεταξύ του δείκτη διάθλασης και του δυναμικού αλκοολικού τίτλου, οι πίνακες που πρέπει να χρησιμοποιούνται είναι εκείνοι που έχουν καταρτιστεί από τα κράτη μέλη·

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως Οίνων,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Στο άρθρο 2 του κανονισμού (ΕΟΚ) αριθ. 2273/85 προστίθενται τα ακόλουθα εδάφια:

«Ο δυναμικός ογκομετρικός αλκοολικός τίτλος των προϊόντων που αναφέρονται στο πρώτο εδάφιο καθορίζεται με βάση την αριθμητική ένδειξη που παρέχεται στη θερμοκρασία των 20 °C από το διαθλασίμετρο που χρησιμοποιείται σύμφωνα με τη μέθοδο που προβλέπεται στο παράρτημα ΙΙΙ του κανονισμού (ΕΟΚ) αριθ. 516/77.

Τα ενδιαφερόμενα κράτη μέλη διαβιβάζουν στην Επιτροπή τους πίνακες αντιστοιχίας μεταξύ της αριθμητικής ένδειξης που αναφέρεται στο πρώτο εδάφιο και του δυναμικού ογκομετρικού αλκοολικού τίτλου των προϊόντων.»

Άρθρο 2

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται από την 1η Σεπτεμβρίου 1985.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 15 Νοεμβρίου 1985.

Για την Επιτροπή

Frans ANDRIESSEN

Αντιπρόεδρος

(1) ΕΕ αριθ. L 54 της 5. 3. 1979, σ. 2.

(2) ΕΕ αριθ. L 89 της 29. 3. 1985, σ. 1.

(3) ΕΕ αριθ. L 73 της 21. 3. 1977, σ. 1.

(4) ΕΕ αριθ. L 81 της 23. 3. 1985, σ. 10.

(5) ΕΕ αριθ. L 212 της 9. 8. 1985, σ. 8.